Diari Oficial de la Generalitat Valenciana


Sumari del DOGV 7013, del 29-04-2013 (2013/4042)

RESOLUCIÓ de 28 de març 2013, de la Subdirecció General de Relacions Laborals, per la qual es disposa el registre i publicació del text del Conveni Col·lectiu de l'empresa Star Seguridad Integral, SA.
--------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7013

Data del DOGV
:   29-04-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/4042


Data del document
:   28-03-2013

Organisme emissor
:   Conselleria d'Economia, Indústria, Turisme i Ocupació

Tipus de document
:   Resolució

Descriptors 

:   * Conselleria d'Economia, Indústria, Turisme i Ocupació
    * conveni col·lectiu

RESOLUCIÓ de 28 de març 2013, de la Subdirecció General de Relacions Laborals, per la qual es disposa el registre i publicació del text del Conveni Col·lectiu de l'empresa Star Seguridad Integral, SA. [2013/4042]  
Vist el text del conveni col·lectiu de l'empresa Star Seguridad Integral, SA, subscrit per la comissió negociadora, integrada per representants de l'empresa i per membres de la representació unitària dels treballadors, i de conformitat amb el que disposa l'article 90, apartats 2 i 3 del Reial Decret Legislatiu 1/1995, de 24 de març, Text Refós de la Llei de l'Estatut dels Treballadors, l'article 2 del Reial Decret 713/2010, de 28 de maig, sobre registre i depòsit de convenis i acords col·lectius de treball i l'article 3 de l'Orde 37/2010, de 24 de setembre, per la qual es crea el Registre de la Comunitat Valenciana de Convenis i Acords Col·lectius de Treball, esta Subdirecció General de Relacions Laborals, d'acord amb les competències transferides segons el Reial Decret 4105/82, de 29 de desembre, resol:   
  
  
Primer  
Ordenar la seua inscripció en el Registre de la Comunitat Valenciana de Convenis i Acords Col·lectius de Treball, amb notificació a la comissió negociadora, i depòsit del text del conveni.  
  
Segon   
Disposar la seua publicació en el Diari Oficial de la Comunitat Valenciana.  
  
València, 28 de març de 2013.- El subdirector general de Relacions Laborals: Reyes Maximiliano Coronado Coronado.  
  
  
Conveni col·lectiu 2013-2014 de Star Seguridad Integral, SA  
València, 7 de març de 2013  
  
CAPÍTOL I  
Objecte i àmbit  
  
Article 1. Àmbit d'aplicació  
El present conveni col·lectiu de condicions de treball establix les bases per a les relacions entre l'empresa STAR Seguridad Integral, SA, d'ara en avant STAR, i els seus treballadors, en les activitats que s'especifiquen en l'article 3 d'este conveni.  
  
Article 2. Àmbit territorial  
Les normes d'este conveni col·lectiu seran aplicables en tot el territori autonòmic de la Comunitat Valenciana i regirà en tots els centres de treball i la resta de dependències de l'empresa STAR.  
  
Article 3. Àmbit funcional  
Estan incloses en el camp d'aplicació d'este conveni la prestació de vigilància i protecció de qualsevol classe de locals, béns o persones, finques rústiques, finques de caça, quant als distints aspectes del règim cinegètic i en els establiments d'aqüicultura i zones marítimes protegides amb fins pesquers, així com servicis d'escorta, explosius, transport o trasllat amb els mitjans i vehicles homologats, depòsit i custòdia, manipulació i emmagatzematge de cabals, fons valors, joies i altres béns i objectes valuosos que necessiten vigilància i protecció.  
  
A més, servicis de vigilància i protecció per mitjà de la fabricació, distribució, instal·lació i manteniment de sistemes electrònics, visuals, acústics o instrumentals.  
  
Article 4. Àmbit temporal  
El present conveni entrarà en vigor el dia 1 de gener de 2013, amb independència de la data de la seua publicació en el Boletín Oficial del Estado, i mantindrà la seua vigència fins al 31 de desembre de 2014, quedant prorrogat íntegrament fins a la seua substitució per un altre conveni del mateix àmbit i eficàcia.  
Article 5. Denúncia  
La denúncia del present conveni s'entendrà automàtica al moment del seu venciment, en este cas, el 31-12-2014.  
  
Article 6. Àmbit personal  
Es regiran pel present Conveni Col·lectiu Autonòmic de la Comunitat Valenciana la totalitat dels treballadors que presten els seus servicis en l'empresa.  
Quant als alts càrrecs caldrà ajustar-se al que disposen les disposicions específiques, aplicables a estos casos.  
  
Article 7. Principi d'igualtat de tracte i oportunitats  
De conformitat amb el que disposa la disposició transitòria 4a de la Llei Orgànica 3/2007 i l'article 85.1 de l'Estatut dels Treballadors, dins del contingut normatiu del present conveni col·lectiu s'establixen mesures dirigides a promoure la igualtat de tracte i d'oportunitats entre dones i hòmens dins de l'empresa.  
Els firmants del present conveni garantixen la igualtat d'oportunitats entre hòmens i dones, així com la no-discriminació per qüestió de raça, religió o qualsevol altra condició, de conformitat amb la legislació vigent nacional, jurisprudència i directives comunitàries. Per tant, es tindrà igualtat quant a:  
- Accés a l'ocupació.  
- Estabilitat en l'ocupació.  
- Igualtat salarial en treballs del mateix valor.  
- Formació professional.  
- Ambient laboral exempt d'assetjament sexual.  
  
Article 8. Unitat de conveni i vinculació a la totalitat  
Les condicions pactades en el present conveni col·lectiu constituiran un tot orgànic i indivisible.  
  
Article 9. Compensació, absorció i garantia ad personam  
Les condicions contingudes en este conveni col·lectiu són compensables i absorbibles respecte a aquelles que van regir anteriorment, estimades en el seu conjunt i còmput anual.  
  
Article 10. Comissió paritària i procediments de solució de conflictes  
Es crea una comissió paritària d'interpretació i aplicació de qüestions derivades del present conveni.  
La dita comissió estarà constituïda per tres membres en representació de l'empresa i tres membres per part dels treballadors, triant-se entre ambdós parts un president i un secretari, els quals hauran sigut membres de la comissió negociadora del present conveni.  
  
Les parts podrien acudir a les reunions de la comissió acompanyades pels assessors que estimen convenient, amb veu però sense vot, adoptant-se les decisions de la comissió per majoria de cada una de les seues parts. Qualsevol dubte o divergència que puga sorgir-hi sobre la interpretació o aplicació d'este conveni serà sotmesa, abans d'establir reclamació davant dels òrgans competents, a informe de la comissió mixta paritària.  
La comissió es reunirà en el termini de quinze dies des de la sol·licitud d'una de les parts que es dirigirà, per mitjà d'un escrit en què conste el motiu de la reunió, al president. La resolució s'emetrà en el termini de deu dies des de la reunió.  
Esta regulació s'entén sense perjuí del que establixen els articles 41.6 i 82.3 de l'Estatut dels Treballadors per als procediments d'inaplicació de les condicions de treball previstes en el present conveni, i les parts se sotmeten íntegrament al que s'ha regulat en la dita normativa legal per a la solució de les discrepàncies que puguen sorgir durant la negociació per a la modificació substancial de les condicions de treball establides en el este i en els altres supòsits previstos en la normativa legal.  
  
  
  
  
  
  
  
CAPÍTOL II  
Organització del treball  
  
Article 11. Principis generals  
L'organització pràctica del treball, amb subjecció a este conveni col·lectiu autonòmic de la Comunitat Valenciana i a la legislació vigent, és facultat de la direcció de l'empresa.  
Sense minva de l'autoritat que correspon a la direcció, els representants dels treballadors tindran funcions d'informació, orientació i proposta en el que s'ha relacionat amb l'organització i racionalització del treball, de conformitat amb l'Estatut dels Treballadors i la resta de legislació vigent.  
  
Article 12. Normes.  
L'organització del treball comprén les normes següents:  
a) La determinació i exigència d'una activitat i un rendiment a cada treballador.  
b) L'adjudicació a cada treballador del nombre d'elements o de la tasca necessària corresponent al rendiment mínim exigible.  
c) La fixació de normes de treball que garantisquen l'òptima realització i seguretat dels servicis propis de l'activitat, les quals es faran constar per escrit, establint-se el quadro de premis i de sancions adequats al compliment o incompliment de tals normes.  
d) L'exigència d'atenció, prudència, pulcritud, vigilància en robes, efectes, útils, armes, vehicles i la resta d'elements que componen l'equip personal, així com de les altres instal·lacions i béns anàlegs de l'empresa i dels seus clients.  
e) La mobilitat i redistribució del personal de l'empresa, típiques de l'activitat, per mitjà de l'establiment dels canvis de llocs de treball, desplaçaments i trasllat que exigisquen les necessitats de l'organització de la producció, d'acord amb les condicions pactades en este conveni.  
  
En tot cas, es respectarà la categoria professional i esta potestat no podrà repercutir en el perjuí econòmic del treballador afectat.  
f) La fixació d'una fórmula de càlcul de la retribució clara i senzilla, de manera que els treballadors puguen fàcilment comprendre-la, inclús en els casos en què s'aplique un sistema de remuneració amb incentius o primes.  
g) La realització de les modificacions en els mètodes de treball, distribucions de personal, canvi de funcions, qualificació professional, retribucions, siguen amb incentius o sense ells, quantitat i qualitat de treball, raonablement exigibles.  
  
CAPÍTOL III  
Prestació del treball  
  
Article 13. Formació  
Les parts firmants se sotmeten al subsistema de formació professional contínua regulat en el Reial Decret 395/2007, de 23 de març, o a la normativa que el substituïsca, així com al desenrotllament que s'efectue dels plans de formació sectorials per a la formació dels treballadors, i es comprometen a realitzar els actes necessaris per al fidel compliment d'ambdós acords.   
L'empresa, en virtut de la referida normativa, se sotmet al procediment en ella establit, i haurà d'informar els representants dels treballadors dels plans de formació professional a realitzar, davall l'objectiu general de la millor adaptació de l'empresa a les circumstàncies del mercat.  
  
Article 14. Confidencialitat professional  
El caràcter confidencial de la prestació del servici fa especialment exigible que els treballadors subjectes a este conveni col·lectiu autonòmic de la Comunitat Valenciana mantinguen amb especial rigor els secrets sobre l'explotació i negocis de les seues empreses i d'aquelles a què es presten els servicis, tot això d'acord amb el que establix la legislació vigent.  
  
  
  
  
  
  
CAPÍTOL IV  
Classificació professional  
  
Secció 1. Classificació segons la permanència  
  
Article 15. Contractació  
En funció de la duració, els contractes de treball podran concertar-se per temps indefinit, per duració determinada i per qualsevol altra modalitat de contracte de treball autoritzada per la legislació vigent.  
  
Serà personal contractat per a obra o servici determinat aquell la missió del qual consistisca a atendre la realització d'una obra o servici determinat dins de l'activitat normal de l'empresa.  
Este tipus de contracte quedarà resolt per les causes següents:  
a) Quan es finalitze l'obra o el servici.  
b) Quan el client resolga el contracte d'arrendament de servicis, siga quina siga la causa.  
c) Quan el contracte d'arrendament de servicis es resolga parcialment pel client, es produirà automàticament una extinció parcial equivalent dels contractes de treball adscrits al servici.  
Als efectes de la determinació dels treballadors afectats per esta situació, es triaran primer els de menor antiguitat i, en cas de tindre'n la mateixa, es valoraran les càrregues familiars, i, en tot cas, s'escoltarà la representació dels treballadors.  
Serà personal eventual aquell que ha sigut contractat per l'empresa a fi de prestar servicis per a atendre les exigències circumstancials del mercat, acumulació de tasques o excés de comandes, encara que es tracte de l'activitat normal de l'empresa, com ara servicis de vigilància o conducció extraordinària, o el que s'ha realitzat per a fires, concursos i exposicions, sempre que la duració màxima d'estos contractes no siga superior a 12 mesos en un termini de 18 mesos. En el cas que es concerte per un termini inferior a 12 mesos, podrà ser prorrogat mitjançant un acord de les parts, sense que la duració total del contracte puga excedir l'esmentat límit màxim.  
Serà personal interí aquell que es contracte per a substituir un altre treballador de l'empresa amb dret a reserva del lloc de treball durant la seua absència per incapacitat temporal, vacacions, supòsits d'excedència especial de l'article 44 d'este conveni, compliment de sancions, etc.  
  
  
Article 16. Contractes indefinits  
Serà fix en plantilla.  
a) El personal contractat per temps indefinit una vegada haja superat el període de prova.  
b) El personal eventual la relació contractual del qual supere els límits dels distints tipus de contractes temporals, de conformitat amb el que establix la legislació vigent.  
c) El personal que, contractat per a servicis determinats, continue prestant servicis en l'empresa una vegada acabats aquells o faça servicis per als quals no haja sigut contractat.  
d) El personal interí, que una vegada reincorporat al servici el treballador o treballadora substituït, continue prestant servicis de caràcter permanent no interí en l'empresa.  
e) Tot el personal que siga contractat per a funcions de caràcter habitual i permanent que no haja sigut contractat com a eventual, interí, per a un servici determinat o temporal o que haja superat els períodes d'encadenament de contractes establits en l'article 15.5 de l'Estatut dels Treballadors.  
f) El personal el contracte temporal o de duració determinada del qual es transforme en indefinit, seguint les normes de la legislació vigent.  
  
Secció 2. Classificació segons la funció  
  
Article 17. Normes generals  
Les classificacions del personal consignades en el present conveni col·lectiu són merament enunciatives, no limitadores, i no suposen l'obligació de tindre proveïdes totes les places i categories enumerades, si les necessitats i volum de l'empresa no ho requerixen. En este aspecte, serà informada la representació dels treballadors.  
No són exhaustives, així mateix, les distintes comeses assignades a cada categoria o especialitat perquè tot treballador inclòs en l'àmbit funcional d'este conveni està obligat a efectuar tots els treballs i operacions que li ordenen els seus superiors dins de les generals comeses de la seua competència i sense detriment de la seua dignitat professional.  
Des del moment que un treballador realitze les tasques específiques d'una categoria professional determinada i definida en el present conveni, haurà de ser remunerat, almenys, amb el nivell retributiu que per a tal categoria s'assigne, tot això sense perjuí de les normes reguladores dels treballs de categoria superior o inferior.  
  
Article 18. Classificació professional  
El personal que preste els seus servicis es classificarà, per raó de les seues funcions, en els grups que s'indiquen a continuació:  
I. Personal directiu, titulat i tècnic.  
II. Personal administratiu, tècnic d'oficines i de vendes.  
III. Personal de quadros mitjans.  
IV. Personal operatiu.  
V. Personal de seguretat mecànica i electrònica.  
VI. Personal d'oficis diversos.  
VII. Personal subaltern.  
  
I. Personal directiu, titulat i tècnic.  
Este grup comprén:  
a) director general.  
b) director comercial.  
c) director administratiu.  
d) director tècnic.  
e) director de personal.  
f) Cap de personal.  
g) Cap de seguretat.  
h) Titulat de grau superior i titulat de grau mitjà. Tècnic de prevenció de grau superior.  
i) Delegat provincial-gerent.  
  
II. Personal administratiu, tècnic d'oficina i vendes.  
En este grup s'integren:  
A) Administratius.  
a) Cap de primera.  
b) Cap de segona.  
c) Oficial de primera.  
d) Oficial de segona.  
e) Hoste.  
f) Auxiliar.  
g) Telefonista.  
h) Aspirant.  
B) Tècnics i especialistes d'oficina.  
a) Analista.  
b) Programador d'ordinador.  
c) Operador gravador d'ordinador.  
d) Tècnic de formació i tècnic de prevenció de grau mitjà.  
  
e) Delineant projectista.  
f) Delineant.  
C) Personal de vendes.  
a) Cap de vendes.  
b) Tècnic comercial.  
c) Venedor de primera.  
d) Venedor de segona.  
e) Venedor de tercera.  
  
III. Personal de quadros mitjans.  
Este grup comprén:  
a) Cap de trànsit.  
b) Cap de vigilància.  
c) Cap de servicis.  
d) Cap de cambra o tresoreria de manipulat.  
e) Inspector (de vigilància, de trànsit, de servicis).  
f) Coordinador de servicis.  
g) Supervisor de CRA.  
  
IV. Personal operatiu.  
Comprén les categories següents:  
A) Habilitat.  
a) Vigilant de seguretat de transport conductor.  
b) Vigilant de seguretat de transport d'explosius conductor.  
c) Vigilant de seguretat de transport.  
d) Vigilant de seguretat de transport d'explosius.  
e) Vigilant de seguretat.  
f) Vigilant d'explosius.  
g) Escorta.  
h) Guarda particular de camp (pesca marítima, caça, etc.).  
B) No habilitat.  
a) Comptador pagador.  
b) Operador de central receptora d'alarmes.  
  
V. Personal de seguretat mecanicoelectrònica.  
Comprén les categories següents:  
a) Encarregat.  
b) Ajudant encarregat.  
c) Revisor de sistemes.  
d) Oficial de primera mecànic electrònic.  
e) Oficial de segona mecànic electrònic.  
f) Oficial de tercera mecànic electrònic.  
g) Especialista.  
h) Operador de suport tècnic.  
i) Aprenent.  
  
VI. Personal d'oficis diversos.  
Comprén:  
a) Oficial de primera.  
b) Oficial de segona.  
c) Ajudant.  
d) Peó.  
e) Aprenent.  
  
VII. Personal subaltern.  
Està integrat per:  
a) Conductor.  
b) Ordenança.  
c) Magatzemista.  
d) Netejador.  
  
Article 19. Personal directiu, titulat i tècnic  
a) Director general. És qui amb el títol adequat o una àmplia preparació teoricopràctica, assumix la direcció i responsabilitat de l'empresa, i programa i controla el treball en totes les seues fases.  
b) Director comercial. És qui amb el títol adequat o una àmplia preparació teoricopràctica assumix la direcció i responsabilitat de les funcions mercantils en el més ampli sentit, i planifica, controla i programa la política comercial de l'empresa.  
c) Director administratiu. És qui amb el títol adequat o amb una àmplia preparació teoricopràctica assumix la direcció i responsabilitat de les funcions administratives en el més ampli sentit, i planifica, programa i controla l'administració de l'empresa.  
d) Director tècnic. És qui amb el títol adequat o una àmplia preparació teoricopràctica assumix la direcció i responsabilitat del departament tècnic de l'empresa, i aplica els seus coneixements a la investigació, anàlisi i execució d'activitats pròpies dels seus coneixements.  
  
e) Director de personal. És qui amb el títol adequat o una àmplia preparació teoricopràctica assumix la direcció i responsabilitat de les funcions relacionades amb la gestió de personal en el seu ampli sentit.  
  
f) Cap de personal. El cap de personal serà el responsable del reclutament, selecció i admissió del personal i de la planificació, programació, control i administració del personal de l'empresa.  
g) Cap de seguretat. És el cap superior del que depenen els servicis de seguretat i el personal operatiu de l'empresa, i és el responsable de la preparació professional dels treballadors a càrrec seu.  
h) Titulat de grau superior i titulat de grau mitjà. Tècnic de prevenció de grau superior. Titulats són aquells que apliquen els seus títols de grau superior (llicenciatura i doctorat) o grau mitjà (diplomat universitari, graduat social) i els coneixements que han adquirit al procés tècnic de l'empresa. El tècnic de prevenció exercirà les funcions de prevenció, avaluació, planificació preventiva i altres a què es referix l'article 37 del Reial Decret 39/1997, de 17 de gener, i ha de posseir la formació a què es referix este precepte.  
  
i) Delegat provincial-gerent. És el treballador que actua com a màxim representant de l'empresa a la província i assumix les funcions de direcció, representació i organització en l'àmbit d'esta.  
  
Article 20. Personal administratiu  
A) Administratius.  
a) Cap de primera. Cap de primera és el que proveït o no de poders limitats, està encarregat i té la responsabilitat directa de l'oficina de l'empresa. Depenen d'ell diverses seccions administratives, a les quals imprimix unitat. És també el cap de compres, responsable de l'aprovisionament i compra de material i utillatge, i es dedica al control i instrucció de la direcció administrativa de l'empresa.  
b) Cap de segona. És qui proveït o no de poder limitat, està encarregat d'orientar, suggerir i donar unitat a la secció o dependència administrativa que tinga a càrrec seu, així com de distribuir els treballs entre el personal que en depén.  
c) Oficial de primera. És l'empleat que actua davall les ordes d'un cap i té a càrrec seu un treball determinat que requerix un càlcul, estudi, preparació i condicions adequades.  
d) Oficial de segona. És l'empleat que amb iniciativa i responsabilitat restringida, subordinat a un cap, realitza tasques administratives i comptables de caràcter secundari que requerixen coneixements generals de la tècnica administrativa.  
e) Hoste. És la persona major de díhuit anys encarregada de rebre els clients, proporcionar la informació que sol·liciten, anunciar-los i conduir-los davant de la persona o persones amb qui desitgen parlar, atén les sol·licituds d'informació o d'entrevistes, concerta estes, les prepara en el seus aspectes formals i, en general, està encarregada de les bones relacions entre els clients i l'empresa; normalment parlarà dos idiomes, inclòs el d'origen.  
f) Auxiliar. És l'empleat que dedica la seua activitat a tasques i operacions administratives elementals i, en general, a les purament mecàniques inherents al treball de l'oficina.  
g) Telefonista. És l'empleat que té com a principal missió estar al servici i atenció d'una centraleta telefònica i a qui se li demana realitzar tasques administratives auxiliars.  
h) Aspirant. És l'empleat que s'inicia en els treballs de comptabilitat, burocràtics o de vendes per a aconseguir la necessària pràctica professional. No podrà romandre en esta categoria més d'un any, data en què passarà a la categoria d'auxiliar administratiu o venedor, segons els casos.  
B) Tècnics i especialistes d'oficina.  
a) Analista. Verifica anàlisis orgàniques d'aplicacions complexes per a obtindre'n la solució mecanitzada quant es referix a:  
  
1) Cadena d'operacions que s'ha de seguir.  
2) Documents a obtindre.  
3) Disseny d'estos.  
4) Fitxers a tractar: la seua definició.  
5) Posada a punt de les aplicacions.  
Creació de jocs d'assaig.  
Enumeració de les anomalies que puguen produir-se i definició del seu tractament.  
Col·laboració al programa de les proves de «lògica» de cada programa.  
Finalització dels expedients d'aplicacions complexes.  
b) Programador d'ordinador. Li correspon:  
a) Estudiar els programes complexos definits per les anàlisis i confeccionar organigrames detallats de tractament.  
b) Redactar programes en el llenguatge de programació que li siga indicat.  
c) Confeccionar jocs d'assaig, posar a punt els programes i completar-ne els expedients tècnics.  
d) Documentar el manual de consola.  
c) Operador gravador d'ordinador. Maneja els ordinadors per al tractament de la informació, introduint-hi dades, si és el cas; interpreta i desenrotlla les instruccions i ordes per a la seua explotació.  
d) Tècnic de formació i tècnic de prevenció de grau mitjà. El tècnic de formació és aquell empleat que, degudament acreditat pel Ministeri de l'Interior, impartix ensenyança en centres de formació per a l'actualització i ensinistrament del personal de seguretat privada.  
  
El tècnic de prevenció de grau mitjà és aquell empleat que, amb la formació prevista en la legislació vigent, realitza les funcions de prevenció, avaluació, planificació preventiva i altres a què es referix el dit precepte.  
e) Delineant projectista. És l'empleat que, dins de les especialitats pròpies de la secció en què treballe, projecta o detalla els treballs del tècnic superior, a les ordes del qual actua; és el que, sense superior immediat, realitza el que personalment concep segons les dades i condicions tècniques exigides pels clients o per l'empresa.  
f) Delineant. És el tècnic que està capacitat per al desenrotllament de projectes senzills, alçament o interpretació de plànols i treballs anàlegs.  
C) Personal de vendes.  
a) Cap de vendes. És el que, proveït o no de poders limitats i sota el control i instrucció de la direcció comercial de l'empresa, està encarregat i té la responsabilitat directa de la promoció comercial i captació de clients per a l'empresa.  
b) Tècnic comercial. És el que, davall les ordes del cap de vendes, realitza per a l'empresa funcions de prospecció de mercat i de coordinació, si és el cas, de venedors i promotors.  
c) Venedor de primera. És l'empleat destinat al departament comercial de l'empresa i al seu únic servici que realitza les funcions de prospecció del mercat i la promoció i venda dels servicis de seguretat amb una alta qualificació, iniciativa i responsabilitat, realitzant els desplaçaments necessaris tant per a la captació de clients com per a l'atenció a estos, una vegada contractats.  
d) Venedor de segona. És l'empleat destinat al departament comercial de l'empresa i al seu únic servici que realitza les funcions de prospecció del mercat i la promoció i venda dels servicis de seguretat de manera qualificada, realitzant els desplaçaments necessaris tant per a la captació de clients com per a l'atenció a estos, una vegada contractats.  
  
e) Venedor de tercera. És l'empleat destinat al departament comercial de l'empresa, i al seu únic servici, que realitza les funcions de prospecció del mercat i la promoció i venda dels servicis de seguretat amb un aprenentatge qualificat, realitzant els desplaçaments necessaris tant per a la captació de clients com per a l'atenció a estos, una vegada contractats.  
  
Article 21. Personal de quadros mitjans  
a) Cap de trànsit. És el que, davall les ordes directes del cap de seguretat, amb iniciativa i responsabilitat, té a càrrec seu la prestació dels servicis de conducció i trasllat de cabals, fons, valors, joies i altres béns valuosos, i estan davall les seues ordes la totalitat dels vigilants de seguretat conductors i els vehicles blindats, sent responsable de la distribució, control del personal esmentat i dels vehicles, així com dels trajectes, rutes, consums, manteniment i conservació del parc mòbil, així com dels vigilants de seguretat mentres formen la dotació del vehicle.  
  
b) Cap de vigilància. És el que, davall les ordes directes del cap de seguretat, amb iniciativa i responsabilitat, té a càrrec seu la direcció pràctica de la prestació dels servicis de vigilància i protecció de locals, béns o persones, així com d'escorta en la conducció de cabals, fons, etc., distribuint i controlant el personal esmentat, així com el manteniment i conservació de l'equip i armes de la totalitat del personal vigilant.  
  
c) Cap de servicis. És el responsable de planificar, controlar, orientar, dirigir i donar unitat a les distintes seccions productives de l'empresa, i és també el responsable de la bona marxa i coordinació del treball realitzat en les zones i equips productius d'esta.  
d) Cap de cambra o tresoreria de manipulat. És el responsable de planificar, controlar, orientar, dirigir i donar unitat a les distintes seccions productives de l'empresa, relacionar-les amb el comptatge i manipulació d'efectiu en la divisió de transport de fons.  
e) Inspector. És aquell empleat que té encomanada la missió de verificar i comprovar l'exacte compliment de les funcions i obligacions atribuïdes a vigilants, conductors i la resta d'empleats, donar compte immediat al cap de servicis corresponent de quantes incidències observe en la prestació dels servicis, i prendre les mesures d'urgència que crega oportunes en els casos de pertorbació de l'orde públic, de trànsit o accidents, encarregant-se de mantindre la disciplina i pulcritud entre els seus empleats. Podrà ser de vigilància, de trànsit, de servicis, etc., segons corresponga.  
f) Coordinador de servicis. És aquell empleat, davall les ordenes directes del cap de servicis, que té com a funció la coordinació d'un o més servicis de l'empresa, i s'encarrega de la solució de les incidències que puguen sorgir-hi per a una major eficàcia i compliment.  
  
g) Supervisor de CRA. És aquell empleat encarregat de coordinar les funcions dels operadors de receptors d'alarma, resoldre els dubtes i incidències que es produïsquen en este servici, així com les reclamacions operatives d'este personal.  
  
Article 22. Personal operatiu  
A) Habilitat.  
A.1 Personal operatiu habilitat adscrit a servicis de transport de fons:  
La tripulació de cada vehicle blindat està integrada per un vigilant de seguretat de transport conductor i dos vigilants de seguretat de transport. Els vigilants de seguretat, que esporàdicament realitzen funcions de vigilant de transport o de vigilant conductor, percebran les mateixes retribucions que els que tenen tals categories laborals durant el temps que presten els dits servicis de transport.  
a) Vigilant de seguretat de transport conductor. És el vigilant de seguretat que, estant en possessió de l'adequat permís de conduir i amb coneixements mecànics elementals en automòbils, efectuarà les funcions següents:  
a.1) Conduïx vehicles blindats.  
b.1) Cuida del manteniment i conservació dels vehicles blindats. Així mateix, en cuida de les tasques de neteja, dins de les adequades instal·lacions de l'empresa i amb els mitjans adequats o, si no n'hi ha, en instal·lacions de l'exterior, dins de la jornada laboral.  
  
c.1) Dóna, si li ho exigixen, comunicació diària i per escrit del trajecte efectuat, de l'estat de l'automòbil i dels consums d'este.  
d.1) Comprovarà els nivells d'aigua i oli del vehicle, i els completarà si en falta algun, comunicant-ho al cap de trànsit.  
e.1) Revisarà diàriament els depòsits de líquid de frens i d'embragatge, i donarà compte de les pèrdues observades.  
f.1) Revisarà els nivells d'oli del motor i ha de comunicar al cap de trànsit la data de la seua reposició periòdica.  
g.1) Cuidarà el manteniment dels pneumàtics del vehicle i en revisarà la pressió una vegada per setmana.  
h.1) Aquelles altres funcions complementàries a què fa referència el plus d'activitat del personal de transport de fons.  
A l'ocupar la categoria i qualitat de vigilant de seguretat, realitzarà les tasques pròpies d'este, en la mesura que siguen compatibles amb la conducció del vehicle blindat.  
b) Vigilant de seguretat de transport. És el vigilant que, amb les atribucions del seu càrrec, desenrotlla la seua labor en el servici de transport i custòdia de béns i valors, es fa responsable, en relació amb la facturació, dels dits valors quan esta li fóra assignada, ha d'exercir la labor de càrrega i descàrrega d'estos, col·laborar amb el vigilant de seguretat conductor en les tasques de manteniment i neteja del vehicle dins de la seua jornada laboral, així com les altres funcions complementàries a què fa referència el plus d'activitat del personal de transport de fons. La càrrega i descàrrega es realitzarà de manera que els vigilants tinguen, en tot moment, la llibertat de moviment necessària per a utilitzar l'arma reglamentària. El pes que haurà de suportar d'una sola vegada no excedirà de 15 quilograms.  
A.2 Personal operatiu adscrit a servicis de transport d'explosius:  
  
a) Vigilant de seguretat de transport d'explosius conductor: És el vigilant que, estant en possessió de l'adequat permís de conduir i amb coneixements mecànics elementals, realitzarà les funcions pròpies de transport d'explosius, sent-li d'aplicació les funcions comunes que es referixen al vigilant de seguretat de transport conductor que es descriuen en l'apartat A.1 a), excepte a.1).  
b) Vigilant de seguretat de transport d'explosius: És el vigilant que, amb les atribucions del seu càrrec, desenrotlla la seua labor en el servici de transport i custòdia d'explosius, càrrega i descàrrega de matèries i objectes explosius envasats, condicionament de la càrrega en la caixa del vehicle, així com de la vigilància permanent d'este, així com les altres funcions complementàries a què fa referència el plus d'activitat del personal de transport d'explosius.  
A.3 Personal operatiu adscrit a servicis de vigilància:  
a) Vigilant de seguretat. És aquell treballador major d'edat que, reunint els requisits, exigix la legislació vigent i realitza les funcions descrites en esta.  
Funcions dels vigilants de seguretat. Les funcions que haurà de desenrotllar este personal operatiu seran les següents:  
1) Exercir la vigilància i protecció de béns mobles i immobles, així com la protecció de les persones que puguen trobar-se en estos.  
  
2) Efectuar controls d'identitat en l'accés o en l'interior d'immobles determinats, sense que en cap cas puguen retindre documentació personal.  
3) Evitar la comissió d'actes delictius o infraccions en relació amb l'objecte de la seua protecció.  
4) Posar immediatament a disposició dels membres de les forces i cossos de seguretat els delinqüents en relació amb l'objecte de la seua protecció, així com els instruments, efectes i proves dels delictes, no podent procedir a l'interrogatori d'aquells.  
5) Efectuar la protecció de l'emmagatzematge, recompte, classificació i transport de diners, valors i objectes valuosos.  
6) Dur a terme, en relació amb el funcionament de centrals d'alarma, la prestació de servicis de resposta de les alarmes que es produïsquen, la realització de la qual no corresponga a les forces i cossos de seguretat.  
b) Vigilant d'explosius. És aquell treballador major d'edat que, reunint els requisits que exigix la legislació vigent, realitza les funcions descrites en esta.  
c) Escorta. És aquell treballador major d'edat les funcions del qual consistixen en l'acompanyament, defensa i protecció de determinades persones, impedix que siguen objecte d'agressions o actes delictius, sempre que estiguen degudament facultats per a la dita funció d'acord amb la legislació vigent.  
d) Guarda particular de camp (pesca marítima, caça, etc.). És aquell treballador major d'edat que reunix els requisits que exigix la legislació vigent i realitza les funcions descrites en esta.  
S'entén que les categories de vigilant de seguretat conductor, vigilant de seguretat de transport i vigilant de seguretat són distintes, segons les funcions que exercixen i del salari i plusos que tenen establits, encara que són jeràrquicament del mateix rang, la qual cosa es fonamenta legalment en els articles 12, apartat e, 18 i 22 d'este conveni col·lectiu, d'acord amb l'article 39 de l'Estatut dels Treballadors.  
  
B) No habilitat.  
a) Comptador pagador. És aquell operari de l'empresa que en les oficines o en el mateix vehicle té a càrrec seu el control i revisió, així com el còmput dels béns, cabals, fons, pagament de nòmines, etc., objecte de conducció o custòdia, i ha de diligenciar de manera adequada els albarans d'entrega i els rebuts, prèvia conformació de les anomalies que respecte d'això es produïsquen, i aquelles altres funcions complementàries a què es referix el plus d'activitat del personal de transport de fons.  
Si és vigilant de seguretat exercirà, a més, les tasques pròpies de la seua categoria, podent ser-li encomanada la direcció de les tasques de càrrega i descàrrega del vehicle blindat.  
b) Operador de central receptora d'alarmes. És el treballador que fa servir els equips electrònics per al tractament de la informació i interpreta i desenrotlla les instruccions i ordes per a la seua explotació.  
Funcions:  
1. Cuida del manteniment i conservació dels equips electrònics a càrrec seu.  
2. Dona informació diària de les incidències produïdes durant el seu servici, en el qual farà constar:  
La recepció d'alarmes produïdes durant el servici.  
Comunicacions de les recepcions d'alarmes a les forces i cossos de seguretat de l'Estat.  
3. Comprovarà diàriament el funcionament dels equips electrònics.  
  
4. Executarà les ordes previstes en la llei de seguretat privada respecte del funcionament de les centrals receptores d'alarmes, excepte les pròpies del vigilant de seguretat.  
  
Article 23. Personal de seguretat mecanicoelectrònica  
a) Encarregat. És el treballador que procedint dels operaris d'ofici, dirigix i vigila els treballs que tinga assignats, i està a les ordes directes del personal directiu, titulat o tècnic, exercint funcions de comandament sobre el personal a les seues ordes i s'ocupa de la deguda execució pràctica que fan els treballadors, dels quals es responsabilitza.  
b) Ajudant d'encarregat. És el treballador que, procedint dels operaris d'ofici i davall les ordes directes de l'encarregat o del personal directiu, titulat o tècnic, exercix funcions de comandament sobre el personal a les seues ordes i s'ocupa de la deguda execució pràctica dels treballs, responsabilitzant-se d'estos.  
c) Revisor de sistemes. És aquell treballador que, amb coneixements teòrics i pràctics en matèria de vigilància, seguretat i/o sistemes d'alarma i seguretat, té com a missió principal, entre altres, inspeccionar el funcionament, conservació, reparació, renovació i assessorament sobre els dits sistemes i mecanismes.  
d) Oficial de primera. Mecanicoelectrònica. És l'operari que, havent realitzat l'aprenentatge d'un ofici determinat, posseïx una alta qualificació i realitza amb iniciativa i responsabilitat totes les tasques laborals inherents a este que tenen lloc en el centre de treball en localitzacions i localitats diverses, comportant el dit treball la necessitat de desplaçaments i pernoctes.  
e) Oficial de segona. Mecanicoelectrònica. És l'operari que, havent realitzat l'aprenentatge d'un ofici determinat de manera qualificada, realitza amb responsabilitat totes les tasques laborals inherents a este que tenen lloc en el centre de treball en localitzacions i localitats diverses, comportant el dit treball la necessitat de desplaçament i pernoctes.  
  
f) Oficial de tercera. Mecanicoelectrònica. És l'operari que, havent realitzat l'aprenentatge d'un ofici determinat de manera qualificada, realitza amb responsabilitat totes les tasques laborals inherents al seu nivell que tenen lloc en el centre de treball o en localitzacions i localitats diverses, comportant el dit treball la necessitat de desplaçaments i pernoctes.  
El treballador que haja romàs en la categoria d'oficial de tercera durant un període mínim de tres anys, promocionarà automàticament a la categoria d'oficial de segona.  
g) Especialista. És l'operari que, havent realitzat l'aprenentatge d'una especialitat en una seqüència de treball determinat de manera qualificada, realitza amb responsabilitat totes les tasques inherents a la dita especialitat, amb especificació o sense de centre determinat de treball.  
h) Operador de suport tècnic. És aquell empleat que, des del seu centre de treball, s'encarrega de l'estudi de les avaries i incidents tècnics, de la solució d'avaries i de l'assessorament del personal de l'empresa, per mitjà de via remota, durant les labors d'instal·lació i manteniment en les instal·lacions dels clients.  
i) Aprenent. És aquell que està lligat a l'empresa amb contracte d'aprenentatge, per la virtut del qual l'empresari, al mateix temps que utilitza el seu treball, s'obliga a ensenyar-li, per si mateix o a través d'un altre, algun dels oficis clàssics.  
  
Article 24. Personal d'oficis diversos  
a) Oficial. És l'operari que, havent realitzat l'aprenentatge d'un ofici determinat, realitza amb iniciativa i responsabilitat totes o algunes tasques laborals pròpies d'este amb un rendiment correcte, determinat, que en aquell cas ho serà de primera i en este de segona.  
b) Ajudant. És l'operari encarregat de realitzar tasques concretes que no constituïxen labor qualificada d'ofici o que davall la immediata dependència d'un oficial col·labora en funcions pròpies d'este sota la seua responsabilitat.  
c) Peó. És l'operari major de díhuit anys encarregat de realitzar tasques per a l'execució de les quals es requerix únicament l'aportació d'esforç i atenció, sense l'exigència de cap pràctica operativa.  
d) Aprenent. És aquell que està lligat a l'empresa amb un contracte d'aprenentatge, per la virtut del qual l'empresari, al mateix temps que utilitza el seu treball, té l'obligació d'ensenyar-li, per si mateix o a través d'un altre, algun dels oficis clàssics.  
  
Article 25. Personal subaltern  
a) Conductor. És aquell treballador que estant en possessió del permís de conduir adequat al vehicle a utilitzar exercix les funcions de missatgeria, transport de material o de personal.  
b) Ordenança. És el treballador major de 18 anys que, amb elementals coneixements i responsabilitat, se li encomanen encàrrecs, cobraments, pagaments, recepció i entrega de la correspondència i documents, podent realitzar en oficines tasques d'índole elemental per orde específica dels seus superiors.  
c) Magatzemista. És el treballador subaltern encarregat de facilitar les comandes del personal al magatzem i portar el control de les existències.  
d) Netejador. És el treballador major d'edat que s'ocupa de la neteja i manteniment de les instal·lacions del centre i dependència de l'empresa.  
  
CAPÍTOL V  
Ingressos  
  
Article 26. Normes generals  
Per a l'ingrés del personal comprés en el present conveni col·lectiu s'observaran, sense excepció, les normes legals vigents en matèria de contractació i generals de col·locació, així com les especials que corresponguen.  
  
Article 27. Condicions d'ingrés  
Les condicions per a ingressar en l'empresa a què es referix el present conveni col·lectiu, pel que fa al personal operatiu de seguretat habilitat, hauran d'adaptar-se preceptivament a les normes que a este efecte exigixen les disposicions legals vigents.  
  
Article 28. Contractes  
Els contractes que subscriga l'empresa per a un servici determinat, eventual, interí i temporal, i qualsevol altre que la norma permeta, hauran de ser per escrit, fent-hi constar els requisits i circumstàncies que exigisca la legislació vigent en matèria d'ocupació i, en especial, la menció expressa del servici perquè es contracta, la causa de l'eventualitat en els contractes eventuals, incloent-hi la condició determinant de la resolució del contracte de treball, el motiu de la interinitat i el nom del substituït i, finalment, la duració del contracte en els supòsits que corresponga.  
  
Article 29. Període de prova  
Podrà concertar-se per escrit un període de prova durant el qual qualsevol de les parts podrà rescindir, per escrit, el contracte sense dret a indemnització de cap tipus. El període de prova no podrà excedir el següent temps, segons la categoria professional:  
Personal directiu, titulat i tècnic: sis mesos.  
Personal de seguretat mecanicoelectrònica: tres mesos.  
Personal qualificat: administratius, quadros mitjans i d'oficis diversos: tres mesos.  
Personal operatiu: tres mesos. No obstant això, no existirà període de prova si el treballador fóra contractat novament per la mateixa empresa en el període de dos anys posterior a l'últim contracte.  
Personal no qualificat: dos mesos.  
Serà nul el pacte que establisca un període de prova quan el treballador haja exercit ja les mateixes funcions amb anterioritat en l'empresa, davall qualsevol modalitat de contractació.  
  
Article 30. Reconeixement mèdic  
El personal de l'empresa estarà obligat a sotmetre's, quan comence la prestació, a examen mèdic, entregant-se'n una còpia a l'interessat.  
  
  
CAPÍTOL VI  
Lloc de treball, trasllats i canvis de lloc  
  
Article 31. Lloc de treball  
Donades les especials circumstàncies en què es realitza la prestació dels servicis de seguretat i vigilància, la mobilitat del personal estarà determinada per les facultats d'organització de l'empresa, que procedirà a la distribució del seu personal entre els diversos llocs de treball de la manera més racional i adequada als fins productius dins d'una mateixa localitat. A estos efectes, s'entendrà per localitat tant el municipi que es tracte, com a les concentracions urbanes o industrials que s'agrupen al voltant d'este i que formen amb aquell una macroconcentració urbana o industrial, encara que administrativament siguen municipis distints, sempre que estiguen comunicats per mitjans de transport públics a intervals no superiors a una hora, a l'entrada i/o eixida dels treballadors. El personal que exercisca tasques de vigilància podrà ser canviat d'un centre de treball a un altre, d'acord amb les facultats expressades, destinant si és possible per a cada lloc de treball aquells treballadors del servici de seguretat i vigilància que residisquen més prop d'aquell.  
  
Els treballs realitzats dins de la zona definida com a localitat no donaran lloc a dietes per a cap dels treballadors de l'empresa.  
  
Article 32. Desplaçaments  
Quan un treballador haja de desplaçar-se per necessitat del servici fora de la localitat, entesa en els termes de l'article 31, on habitualment presta els seus servicis, o quan isca de la localitat per a la que haja sigut contractat, tindrà dret a percebre de dietes, llevat que el dit desplaçament no tinga perjuís econòmics per al treballador. En el cas que no es desplace en vehicle de l'empresa, tindrà dret a què se li abone, a més, l'import del bitllet en el mitjà de transport idoni.  
  
Si el desplaçament es realitzara en un vehicle particular del treballador, s'abonarà, durant els anys 2013 i 2014, a raó de 0,19 euros el quilòmetre.  
  
Article 33. Import de les dietes  
L'import de les dietes acordades en este conveni col·lectiu serà:  
  
  
  
Article 34. Trasllats  
Els trasllats del personal seran aquells desplaçaments fora de la localitat d'origen que exigisquen o impliquen un canvi de residència, i podran estar determinats per alguna de les causes següents:  
1. Petició del treballador. Existirà preferència en estos supòsits per al treballador fix, en funció de la seua antiguitat real en l'empresa, sempre que concórreguen servicis de la mateixa naturalesa i duració que els ocupats per ell.  
2. Mutu acord entre l'empresa i el treballador.  
El trasllat no donarà dret a dietes.  
No hi haurà lloc ni dret a indemnització pels gastos que s'originen pel canvi de residència.  
La data de petició del trasllat es considerarà prioritària per a accedir a esta.  
Els trasllats realitzats per mutu acord es regiran pels pactes que per escrit s'hagen establit, indicant el lloc i duració d'este.  
  
3. Per necessitats del servici, previ el procediment legal corresponent.  
Notificada la decisió de trasllat, el treballador tindrà dret a optar entre el trasllat, percebent una compensació per gastos, o l'extinció del seu contracte, percebent una indemnització de 20 dies de salari per any de servici, prorratejant-se per mesos els períodes de temps inferiors a un any i amb un màxim de dotze mensualitats. La compensació a què es referix el primer supòsit comprendrà tant els gastos propis de viatge de trasllat com els dels familiars a càrrec seu.  
  
  
CAPÍTOL VII  
Treballs de superior i inferior categoria  
  
Article 35. Mobilitat funcional  
L'empresa, en cas de necessitat, podrà exigir dels seus treballadors la realització de treballs de categoria superior amb el salari que corresponga a la nova categoria, reintegrant-se al seu antic lloc quan cesse la causa del canvi.  
Este canvi no podrà tindre una duració superior a tres mesos ininterromputs, i el treballador haurà de reintegrar-se al seu antic lloc i categoria al finalitzar aquell període. Si el treballador ocupara un lloc de categoria superior durant dotze mesos alterns consolidarà el salari de la dita categoria a partir d'eixe moment, sense que això supose necessàriament la creació d'un lloc de treball d'eixa categoria.  
Estes consolidacions no són aplicables als casos de substitució per incapacitat temporal o llicència, en els casos dels quals la realització de treballs de categoria superior cessarà en el moment en què es reincorpore al seu lloc de treball al substituït.  
El treballador que realitze per motius d'autèntica necessitat funcions de categoria inferior a la seua conservarà el salari de la seua categoria professional. Esta situació no podrà ser superior a tres mesos de duració.  
L'empresa evitarà reiterar que la realització de treballs d'inferior categoria recaiga en un mateix treballador. Si el canvi de destí per a l'exercici de treballs de categoria inferior tinguera el seu origen en la petició del treballador, s'assignarà a este la retribució que corresponga al treball efectivament realitzat. L'empresa procurarà que els servicis especials, ordinàriament millor retribuïts, siguen de caràcter rotatiu entre els aspirants a l'exercici d'estos.  
  
CAPÍTOL VIII  
Causes d'extinció del contracte de treball  
  
Article 36. Finalització de la relació laboral.  
El cessament dels treballadors en l'empresa tindrà lloc per qualsevol de les causes previstes en l'Estatut dels Treballadors i la resta de la legislació vigent.  
En el cas de cessament per voluntat del treballador, el personal directiu, titulat i tècnic haurà de preavisar la seua baixa amb una antelació no inferior a dos mesos. El personal administratiu o de quadros mitjans, el personal operatiu, subaltern i d'oficis diversos, amb quinze dies hàbils d'antelació. La falta de compliment del preavís comportarà la pèrdua dels salaris corresponents a quinze dies hàbils sense incloure en estos la quantitat corresponent a les parts proporcionals de les pagues extraordinàries del dit període. Si el preavís s'haguera efectuat en període hàbil inferior als quinze dies hàbils previstos, la pèrdua dels salaris corresponents serà proporcional al període hàbil no preavisat. El preavís haurà d'exercitar-se sempre per escrit i l'empresa està obligada a subscriure el justificant de recepció.  
La falta de preavís per part de l'empresa en casos de finalització del contracte, de quinze dies, segons preveu la legislació vigent, donarà lloc a la indemnització corresponent o a la part proporcional si el preavís s'haguera efectuat en període inferior al previst.  
L'empresari, en el cas de l'extinció del contracte, al comunicar als treballadors la denúncia, o, si és el cas, el preavís de l'extinció d'este, haurà d'acompanyar una proposta del document de liquidació de les quantitats degudes.  
  
CAPÍTOL IX  
Jornada de treball, descansos i vacacions  
  
Article 37. Jornada de treball  
La jornada de treball serà de 1.782 hores anuals de treball efectiu en còmput mensual, a raó de 162 hores. No obstant això, l'empresa, d'acord amb la representació dels treballadors, podrà establir fórmules alternatives per al càlcul de la jornada mensual a realitzar.  
Així mateix, si un treballador, per necessitats del servici, no poguera realitzar la seua jornada mensual, haurà de compensar la seua jornada, en el mateix o en un distint servici, en els dos mesos següents.  
Igualment, amb sistemes de treball específic, com ara entitats de crèdit on no siga possible tal compensació, es podran acordar amb els representants dels treballadors altres còmputs diferents dels establits en este article.  
S'entendrà com a treball nocturn el que es realitze entre les vint-i-dos hores i les sis hores.  
Entre la jornada acabada i l'inici de la següent, haurà d'haver-hi un mínim de dotze hores, excepte en els casos següents: a) per especial urgència o peremptòria necessitat, b) en el treball a torns.  
Si la jornada de treball fóra partida, el treballador tindrà dret, almenys, a dos hores i mitja de descans entre la jornada del matí i de la vesprada, llevat que hi haja un pacte en contra. Per al personal no operatiu el descans serà, almenys, d'una hora i mitja, llevat que hi haja un pacte en contra.  
A fi de conciliar la vida laboral i familiar, l'empresa facilitarà als treballadors la lliurança d'almenys un cap de setmana al mes -dissabte i diumenge-, excepte en els supòsits següents:  
a) Quan els treballadors s'adscriguen voluntàriament a prestar servicis en tals dies.  
b) Quan els treballadors hagen sigut contractats expressament per a prestar servicis en els dits dies.  
c) Quan el treballador estiga adscrit a un servici amb un sistema pactat de rotació de lliurança diferent.  
d) Quan, excepcionalment, es requerisca pels clients a qui es presten servicis obligatoris en els caps de setmana un increment imprevist de plantilla que puga impedir a l'empresa facilitar puntualment la dita lliurança.  
Els treballadors podran intercanviar-se els torns de treball entre ells, prèvia comunicació a l'empresa amb vint-i-quatre hores d'antelació.  
Donades les especials característiques de l'activitat, s'entendran de caràcter ininterromput el funcionament dels centres de treball en les companyies privades de servicis de seguretat, havent de respectar sempre la jornada màxima del treballador.  
  
Article 38. Hores extraordinàries  
Tindran la consideració d'hores extraordinàries les que excedisquen de la jornada ordinària establida en l'article 37 d'este conveni col·lectiu, i s'abonaran d'acord amb el que establix l'article 35 de l'Estatut dels Treballadors.  
Si bé la realització d'hores extraordinàries és de lliure acceptació per part del treballador, quan s'inicie un servici de vigilància o de conducció de cabals, haurà de prosseguir fins a la seua conclusió o l'arribada del relleu. El període de temps que excedisca de la jornada ordinària de treball s'abonarà com a hores extraordinàries.  
  
Article 39. Modificació d'horari  
Quan per necessitats del servici l'empresa necessite modificar els horaris establits, podran canviar-los de conformitat amb l'article 41 de l'Estatut dels Treballadors.  
  
Article 40. Vacacions  
Tots els treballadors disfrutaran d'unes vacacions retribuïdes, d'acord amb les condicions següents:  
1. Tindran una duració de trenta dies naturals per a tot el personal que porte un any al servici de l'empresa.  
2. S'abonaran pel «total» de la taula de retribucions de l'annex i pels conceptes compresos en ella.  
3. En cada empresa s'establirà un torn rotatiu de gaudi de les vacacions. El període que constituïx el torn es determinarà d'acord entre l'empresa i el comité d'empresa o delegats de personal, i s'ha de fixar el quadro de vacacions amb antelació de dos mesos a l'inici del període anual de vacacions.  
4. Quan el període de vacacions fixat en el calendari de vacacions de l'empresa coincidisca en el temps amb una incapacitat temporal derivada de l'embaràs, el part o la lactància natural o amb el període de suspensió del contracte de treball previst en l'article 48.4 i 48.bis d'esta llei, es tindrà dret a disfrutar les vacacions en una data diferent de la de la incapacitat temporal o a la del gaudi del permís que per aplicació del dit precepte li corresponguera, al finalitzar el període de suspensió, encara que haja acabat l'any natural a què corresponguen.  
  
En el cas que el període de vacacions coincidisca amb una incapacitat temporal per contingències diferents de les assenyalades en el paràgraf anterior que impossibilite el treballador disfrutar-les, totalment o parcialment, durant l'any natural a què corresponen, el treballador podrà fer-ho una vegada finalitze la seua incapacitat i sempre que no hagen transcorregut més de díhuit mesos a partir del final de l'any en què s'hagen originat.  
5. Quan un treballador cesse en el transcurs de l'any, tindrà dret a la part proporcional de la imputació en metàl·lic de les vacacions en raó al temps treballat.  
  
  
CAPÍTOL X  
Llicències i excedències  
  
Article 41. Llicències  
Els treballadors regits per este conveni col·lectiu tindran dret al gaudi de llicències sense pèrdua de la retribució, en els casos i amb la duració que a continuació s'indiquen en dies naturals:  
a) Matrimoni del treballador, quinze dies. El treballador podrà disfrutar continuadament la llicència de matrimoni i la vacació anual, sempre que ho sol·licite a l'empresa amb una antelació mínima de dos mesos.  
b) Durant dos dies, que podran ampliar-se fins a un màxim de quatre quan el treballador necessite realitzar un desplaçament a este efecte, en els casos de part de l'esposa o adopció, o de malaltia greu, hospitalització o intervenció quirúrgica sense hospitalització que necessite repòs domiciliari, o defunció de cònjuge, fills d'ambdós, l'un o l'altre cònjuge, pare, mare, néts, iaios o germans d'un o l'altre cònjuge. En cas de malaltia o intervenció greu, este permís podrà disfrutar-se dins dels set dies des del fet causant inclòs.  
  
c) Durant un dia per a trasllat del seu domicili.  
d) Pel temps indispensable per al compliment d'un deure inexcusable de caràcter públic i personal, d'acord amb la legislació que a este efecte hi ha, incloent-se en este temps el que corresponga a l'invertit en denúncies derivades del compliment del servici.  
e) Pel temps establit per a disfrutar dels drets educatius generals i de la formació professional, en els supòsits i en la forma regulats per l'Estatut dels Treballadors.  
k) Per un temps indispensable per a la realització d'exàmens prenatals i tècniques de preparació al part, els quals han de realitzar-se dins de la jornada de treball.  
  
Article 42. Llicències sindicals  
En l'exercici de les seues funcions i donades les especials circumstàncies de la prestació dels servicis en esta activitat i les dificultats que comporta la substitució del personal en els seus llocs de treball, els representants dels treballadors, per a l'exercici de les seues funcions com a tals, hauran de notificar i justificar les seues absències als seus superiors amb una antelació mínima de 24 hores. Notificada l'absència, complint els anteriors requisits, les empreses, dins dels límits pactats en este conveni, estaran obligades a concedir el permís oportú.  
  
Article 43. Excedència voluntària  
L'excedència voluntària és la que haurà de concedir-se per la direcció de l'empresa per a l'atenció de motius particulars del treballador que la sol·licite, que haurà de fer-ho en els terminis de preavís establits en l'article 36 d'este conveni, al començament dels efectes d'esta.  
Serà requisit indispensable per a tindre dret a tal excedència haver aconseguit en l'empresa una antiguitat no inferior a 1 any. L'excedència podrà concedir-se per un mínim de 4 mesos i un màxim de cinc anys.  
  
Durant el temps d'excedència quedaran en suspens els drets laborals de l'excedent, així com les seues obligacions, deixant de percebre totes les seues remuneracions, i no se li computarà el temps d'excedència a cap efecte.  
En el cas que la sol·licitud d'excedència siga per un període inferior al màxim, la sol·licitud de pròrroga d'esta, si és el cas, haurà de presentar-se per escrit en l'empresa amb quinze dies naturals d'antelació al seu venciment.  
L'excedent que no sol·licitara per escrit el seu reingrés en l'empresa amb una antelació mínima d'un mes a la finalització del període d'excedència o la seua pròrroga, causarà baixa definitiva en l'empresa a tots els efectes.  
El reingrés, quan se sol·licite, tindrà com a condició que hi haja una vacant en la seua categoria; si no n'hi haguera en la categoria pròpia i sí que n'hi haguera en una altra d'inferior, l'excedent podrà ocupar esta plaça amb el salari corresponent a ella fins que es produïsca una vacant en la seua categoria.  
  
Article 44. Excedència especial  
Donarà lloc a excedència especial alguna de les circumstàncies següents:  
1. Nomenament per a càrrec polític o designació per a càrrec de representació sindical, quan el seu exercici siga incompatible amb els servicis a l'empresa.  
2. En el cas de pèrdua o sostracció i retirada de la llicència, guia, arma, habilitació fins a l'obtenció d'un nou exemplar o l'aparició del que s'ha perdut, sostret o retirat, produït durant el servici, no podent-se imputar al treballador qualsevol tipus d'imprudència o negligència; en este cas, el treballador rebrà el salari de la seua categoria.  
3. La retirada temporal del permís de conduir al vigilant conductor, fora de la jornada de treball, per sentència o sanció administrativa com a conseqüència d'actes qualificats com a imprudència. Esta excedència durarà mentres el treballador estiga privat del permís de conduir.  
  
Si la retirada fóra definitiva o superior a tres mesos, serà causa d'excedència durant tres mesos, transcorreguts els quals causarà baixa definitiva en l'empresa a tots els efectes.  
4. La resta d'excedències no regulades en este i l'anterior article es regiran pel que preveu la legislació vigent.  
Al personal en situació d'excedència especial se li reservarà el seu lloc durant el temps d'excedència, encara que no se li abonarà la retribució de cap tipus excepte en el que establix el supòsit de l'apartat número 3 anterior.  
La reincorporació dels excedents especials als seus llocs de treball haurà de produir-se en el termini de quinze dies, com a màxim, des del moment que desapareguen les causes que van motivar l'excedència, i en el cas de pèrdua o sostracció, ho serà en el termini de cinc dies.  
Si no es produïx el reingrés en els terminis establits, l'excedent causarà baixa definitiva en l'empresa.  
En cas d'incorporació de treballadors que hagen causat excedència especial, per la circumstància a què es referix el núm. 1 d'este article, l'empresa els garantix la seua incorporació immediata en el mateix lloc de treball que tenien en el moment de l'inici de la seua excedència especial.  
  
Article 45. Permisos sense sou  
Els treballadors que porten, com a mínim, un any en una mateixa empresa podran sol·licitar permís, sense sou, que l'empresa, amb un informe previ dels representants dels treballadors, atendrà, llevat que això supose una greu pertorbació en el servici.  
La duració d'estos permisos no serà superior a 7 dies naturals i no podran concedir-se a més del 5 per cent de la plantilla, de la seua delegació.  
  
CAPÍTOL XI  
Seguretat i salut  
  
Article 46. Seguretat i salut en el treball  
Les parts firmants consideren essencial protegir la seguretat i la salut dels treballadors contra els riscos derivats del treball per mitjà de l'establiment de polítiques de prevenció laboral eficaç i que siguen fruit del necessari consens entre ambdós parts.  
En conseqüència, i d'acord amb el que establix la Llei 31/1995, de 8 de novembre, de Prevenció de Riscos Laborals; el Reglament dels Servicis de Prevenció aprovat pel Reial Decret 39/1997, de 17 de gener, i la resta de disposicions de desplegament que els complementen, així com les que pogueren promulgar-se en substitució d'estos, consideren prioritari promoure la millora de les condicions de treball i continuar esforçant-se en la millora permanent dels nivells de formació i informació del personal quan pot contribuir a l'elevació del nivell de protecció de la seguretat i la salut dels treballadors del sector.  
  
Amb esta finalitat, es constituirà el Comité de Seguretat i Salut en el Treball, que tindrà les funcions i atribucions contingudes en l'esmentada legislació, a fi de dirimir aquelles qüestions relatives a la seguretat i la salut que puguen suscitar-se amb motiu de les activitats exercides en les empreses.  
A estos efectes, la gestió preventiva al·ludida haurà d'incloure, de manera no exhaustiva, els aspectes següents:  
A) Vigilància de la salut:  
D'acord amb el que establix l'article 22 de la Llei de Prevenció de Riscos Laborals, les empreses garantiran als seus treballadors la vigilància periòdica del seu estat de salut, en funció dels riscos inherents al treball.   
Els reconeixements mèdics seran de caràcter voluntari, sense detriment de la realització d'altres reconeixements, amb caràcter obligatori, i amb un informe previ dels representants dels treballadors, quan existisquen disposicions legals específiques o quan estos siguen necessaris per a avaluar els efectes de les condicions de treball sobre la salut dels treballadors, o per a verificar si l'estat de salut del treballador pot constituir un perill per a este, per als altres treballadors o per a altres persones. La periodicitat dels reconeixements mèdics serà segons marquen els protocols mèdics del Servici de Prevenció i Vigilància de la Salut, i es tindrà en compte el lloc de treball corresponent.  
  
Quant als servicis a prestar, quan s'aprecien comportaments estranys de caràcter psíquic i/o farmacològic, d'especial intensitat i habitualitat, l'empresa, per iniciativa pròpia, a instància de l'interessat o de la representació dels treballadors, posarà els mitjans necessaris perquè aquell siga sotmés a un reconeixement mèdic especial i específic que contribuïsca a poder diagnosticar les causes i efectes i facilitar el tractament adequat, i s'obliga al treballador a col·laborar amb l'equip mèdic facultatiu per a quants reconeixements, anàlisis i tractaments siguen necessaris. Durant el temps que duren els reconeixements, anàlisis o tractaments, l'empresa s'obliga a abonar al treballador el cent per cent del salari, sempre que intervinga una situació d'IT.  
  
B) Protecció a la maternitat:  
De conformitat al que establix la Llei 39/1999, de Conciliació de la Vida Familiar i Laboral de les Persones Treballadores, l'empresari adoptarà les mesures necessàries per a evitar l'exposició de les treballadores en situació d'embaràs o part recent a riscos per a la seua seguretat i salut o una possible repercussió sobre l'embaràs i el període de lactància.  
  
Les dites mesures es duran a terme a través d'una adaptació de les condicions i de temps de treball de la treballadora afectada.  
C) Formació de delegats de prevenció:  
Les empreses hauran de proporcionar als delegats de prevenció un curs de formació suficient relacionat amb el desenrotllament de les seues funcions en esta matèria, de 30 hores de duració.  
D) Coordinació d'activitats empresarials:  
D'acord amb el que establix l'article 24 de la Llei de Prevenció de Riscos Laborals, sobre coordinació d'activitats empresarials en matèria de prevenció, les empreses de seguretat, que presten els seus servicis en centres de treball aliens, han de demanar dels titulars d'estos la informació i les instruccions adequades, en relació amb els riscos existents en el centre de treball i amb les mesures de protecció i prevenció corresponents, així com sobre les mesures d'emergència a aplicar per al seu trasllat als seus respectius treballadors.  
Es constituirà novament una Comissió Mixta de Seguretat i Salut que estarà formada per un representant de cada central sindical i de cada associació empresarial firmants, que tindrà com a fi l'anàlisi, estudi i propostes de solucions en matèria de prevenció de riscos laborals en el marc sectorial.  
  
CAPÍTOL XII  
Faltes i sancions  
  
Article 47. Faltes del personal  
Les accions o omissions punibles en què incórreguen els treballadors es classificaran segons la seua importància, reincidències i intencions, en lleus, greus i molt greus.  
En l'aplicació de les sancions es tindran en compte i es valoraran les circumstàncies personals del treballador, el seu nivell cultural, transcendència del dany, grau de reiteració o reincidència.  
  
Article 48. Són faltes lleus  
1. Fins a tres faltes de puntualitat, amb retard superior a cinc minuts i inferior a quinze, dins del període d'un mes.  
2. Abandonar el lloc de treball sense causa justificada o el servici un breu temps durant la jornada. Si es causara com a conseqüència del mateix abandó un perjuí de consideració a l'empresa, companys de treball, clients o personal d'esta, o fóra causa d'accident, la falta podrà revestir la consideració de greu o molt greu.  
3. No notificar, amb caràcter previ, l'absència al treball i no justificar, dins de les vint-i-quatre hores següents, llevat que es prove la impossibilitat d'haver-ho fet, la raó que la va motivar.  
4. Els descuits i distraccions en la realització de treball o en l'atenció i conservació de les màquines, útils, armes, ferramentes, instal·lacions pròpies dels clients. Quan l'incompliment de l'anterior origine conseqüències de gravetat en la realització del servici, la falta podrà reputar-se de greu o molt greu.  
5. La inobservança de les ordes de servici, així com la desobediència als superiors, tot això en matèria lleu.  
6. Les faltes de respecte i consideració en matèria lleu als subordinats, companys, directius, personal i públic, així com la discussió amb estos dins de la jornada de treball i usar paraules malsonants i indecoroses amb ells.  
7. La falta de neteja i neteja personal i dels uniformes, equips, armes, etc., de manera ocasional.  
8. No comunicar a l'empresa els canvis de residència i domicili i la resta de circumstàncies que afecten la seua activitat laboral.  
9. No atendre el públic amb la correcció i diligència degudes.  
10. Excedir-se en les seues atribucions o entremetre's en els servicis peculiars d'un altre treballador, quan el cas no constituïsca falta greu.  
11. No comunicar amb la puntualitat deguda els canvis experimentats en la família del treballador que tinguen incidència en la Seguretat Social o en l'Administració Tributària.  
12. La inassistència als cursos de formació teòrica o pràctica, dins de la jornada ordinària de treball, sense la justificació que cal.  
  
Article 49. Són faltes greus  
1. Cometre tres faltes lleus en el període d'un trimestre, excepte en la puntualitat, encara que siguen de distinta naturalesa, sempre que hi haguera una sanció comunicada per escrit.  
2. Més de tres faltes de puntualitat en l'assistència al treball en el període d'un mes superior als deu minuts o fins a tres faltes superiors a quinze minuts cada una d'elles.  
3. La falta d'assistència al treball d'un dia en el període d'un mes sense causa justificada. Serà molt greu si per culpa de l'absència es causara un greu perjuí a l'empresa.  
4. La desobediència greu als superiors en matèria de treball i la rèplica descortés a companys, directius o públic. Si implicara un crebant manifest a la disciplina o d'ella es derivara un perjuí notori per a l'empresa, companys de treball o públic, es reputarà molt greu.  
  
5. La suplantació de la personalitat d'un company al fitxar o firmar, sancionant-se tant a qui fitxa a altres com a estos últims.  
6. La voluntària disminució de l'activitat habitual i la negligència i desídia en el treball que afecta la bona marxa del servici.  
7. La simulació de malaltia o accident i no entregar el comunicat de baixa oficial dins de les quaranta-huit hores següents a l'emissió d'este, llevat que es prove la impossibilitat de fer-ho.  
8. La realització sense previ consentiment de l'empresa de treballs particulars durant la jornada de treball. L'ocupació de temps, uniformes, materials, útils, armes o màquines en qüestions alienes al treball o en benefici propi, inclús fora de la jornada de treball.  
9. L'ús, sense estar de servici, de les insígnies del càrrec o l'ostentació innecessària d'este.  
10. Fer desaparéixer uniformes i segells, tant de l'empresa com de clients d'esta, així com causar accidents per dol, negligència o imprudència inexcusable.  
11. Portar els registres, documentació, quaderns o qualsevol classe d'anotacions oficials i escrits que reglamentàriament han de tindre, sense les formalitats degudes i cometent faltes que per la seua gravetat o transcendència meresquen un especial correctiu. I si tinguera especial rellevància, tindran la consideració de molt greu.  
12. El falsejament o omissió maliciosa de les dades que tingueren incidència tributària o en la Seguretat Social.  
13. Entregar-se a jocs o distraccions de qualsevol índole durant la jornada de treball de manera reiterada i causant, amb això, un perjuí al desenrotllament laboral.  
14. Qualsevol atemptat contra la llibertat sexual dels treballadors/es que es manifeste en ofenses verbals o físiques, faltes de respecte a la intimitat o la dignitat de les persones.  
  
Article 50. Són faltes molt greus  
1. La reincidència en la comissió de falta greu en el període de sis mesos, encara que siga de distinta naturalesa, sempre que hi haguera una sanció.  
2. Més de sis faltes no justificades de puntualitat comeses en el període de sis mesos o dotze en un any, encara que hagen sigut sancionades independentment.  
3. Tres o més faltes injustificades al treball en el període d'un mes, més de sis en el període de quatre mesos o més de dotze en el període d'un any, sempre que hagen sigut sancionades independentment.  
4. La falsedat, deslleialtat, el frau, l'abús de confiança i el furt o robatori, tant a companys de treball com a l'empresa o a tercers relacionats amb el servici durant l'exercici de les seues tasques o fora d'estes.  
  
5. Fer desaparéixer, inutilitzar, causar desperfectes en armes, màquines, instal·lacions, edificis, efectes, documents, etc.., tant de l'empresa com de clients d'esta, així com causar accidents per dol, negligència o imprudència inexcusable.  
6. Realitzar treballs per compte propi o per compte alié estant en situació d'incapacitat temporal, així com realitzar manipulacions o falsedats per a prolongar aquella situació.  
7. La continuada i habitual falta de neteja i neteja de tal índole que produïsca queixes justificades de superiors, companys de treball o tercers.  
8. L'embriaguesa provada, vestint l'uniforme.  
9. La violació del secret de correspondència o de documents de l'empresa o de les persones en els locals i instal·lacions de la qual es realitze la prestació dels servicis i no guardar la deguda discreció o el natural sigil dels assumptes i servicis en què, per la missió de la seua comesa, hagen d'estar assabentats.  
10. Els maltractaments de paraula o d'obra, o falta greu de respecte i consideració a les persones dels seus superiors, companys, personal a càrrec seu o familiars d'estos, així com a les persones en els locals o instal·lacions de les quals realitzara la seua activitat i als empleats d'estes, si n'hi haguera.  
11. La participació directa o indirecta en la comissió d'un delicte qualificat com a tal en les lleis penals, que comporte la retirada de l'habilitació per als vigilants de seguretat.  
12. L'abandó del treball en llocs de responsabilitat una vegada haja pres possessió d'estos i la inhibició o passivitat en la prestació del treball.  
13. La disminució voluntària i continuada del rendiment.  
14. Originar baralles i litispendències en els seus companys de treball o amb les persones o els empleats per als quals presten els seus servicis.  
15. La comissió d'actes immorals en el lloc de treball o en els locals de l'empresa, dins de la jornada laboral.  
16. L'abús d'autoritat.  
17. La competència il·lícita per dedicar-se dins o fora de la jornada laboral a desenrotllar per compte propi idèntica activitat que en l'empresa o dedicar-se a ocupacions particulars que estiguen en oberta pugna amb el servici.  
18. Fer ús de les armes, a no ser en defensa pròpia i en els casos previstos per les lleis i disposicions vigents.  
19. Iniciar o continuar qualsevol discussió, rivalitat, pretesa superioritat, exigències en el mode de prestar-se els servicis, etc., amb funcionaris de la Policia.  
20. Entregar-se a jocs i distraccions greus, tot això durant i dins de la jornada de treball.  
21. Exigir o demanar pels seus servicis remuneració o premis de tercers, siga quina siga la forma o pretext que per a la donació s'empre.  
  
22. La imprudència en un acte de servici. Si implicara risc d'accident per a si o per a companys o personal i públic, o perill d'avaries per a les instal·lacions.  
23. El trencament o violació de secrets d'obligada confidencialitat de l'empresa.  
24. La realització d'activitats que impliquen competència deslleial a l'empresa.  
25. Els atemptats contra la llibertat sexual que es produïsquen aprofitant-se d'una posició de superioritat laboral o els que s'exercisquen sobre persones especialment vulnerables per la seua situació personal o laboral.  
  
Article 51. Sancions  
1. Per falta lleu:  
a) Amonestació verbal.  
b) Amonestació escrita.  
2. Per falta greu:  
a) Amonestació pública.  
b) Suspensió d'ocupació i sou d'un a quinze dies.  
3. Per falta molt greu:  
a) Suspensió d'ocupació i sou de setze dies a dos mesos.  
c) Acomiadament.  
Per a procedir a la imposició de les anteriors sancions caldrà ajustar-se al que disposa la legislació vigent.  
  
Article 52. Prescripció  
La facultat de l'empresa per a imposar sancions, que haurà d'exercitar-se sempre per escrit excepte quan és per amonestació verbal, de la qual haurà d'acusar recepció i firmar la persona sancionada que se n'ha assabentat o, en el seu lloc, dos testimonis, cas de negar-se a això, prescriurà en les faltes lleus als deu dies; en les greus als vint dies i en les molt greus als seixanta dies, a partir de la data en què l'empresa va tindre coneixement de la seua comissió i, en tot cas, als sis mesos d'haver-se comés.  
  
Article 53. Abús d'autoritat  
Tot treballador podrà donar compte per escrit a través de la representació dels treballadors a la direcció de l'empresa dels actes que suposen abús d'autoritat dels seus caps. Rebut l'escrit, la direcció obrirà l'oportú expedient en el termini de cinc dies i ha de contestar a l'esmentat escrit en els deu dies següents a estos i per escrit. En cas contrari, els representants dels treballadors hauran de formular l'oportuna denúncia davant de l'autoritat laboral competent.  
  
CAPÍTOL XIII  
Prestacions socials  
  
Article 54. Assegurança col·lectiva d'accidents  
L'empresa subscriurà una pòlissa d'assegurança col·lectiva a favor de tots i cada un dels seus treballadors per a l'any 2013 per un capital de 29.732,94 euros per mort i de 37.868,71 euros per incapacitat permanent total, absoluta i gran invalidesa, derivades d'accidents siguen o no laborals, excepte els produïts en competicions esportives oficials de vehicle de motor. El seu efecte cobrirà les vint-i-quatre hores del dia i durant tot l'any. La quantia de la prima coberta serà revisada anualment d'acord amb l'IPC.  
Els capitals entraran en vigor a partir del dia de la firma del present conveni col·lectiu.  
Els representants dels treballadors podran sol·licitar una còpia de la pòlissa abans citada, als efectes de conéixer els riscos coberts i la quantia d'esta.  
  
CAPÍTOL XIV  
Drets sindicals  
  
Article 55. Llicències de representants dels treballadors  
Per a les persones que ostenten càrrecs de representació dels treballadors, inclòs el delegat sindical, caldrà ajustar-se al que disposen les lleis vigents.  
La reserva d'hores legalment establida serà computada anualment. El còmput de les hores serà per anys naturals i, en cas d'eleccions que no coincidisquen amb l'any complet, seran les que corresponguen proporcionalment des de la data de l'inici del mandat fins al 31 de desembre del primer any, i l'últim des de l'1 de gener a la data de finalització d'este.  
Ambdós parts firmants establixen, de comú acord, que l'empresa podrà descomptar en la nòmina mensual dels treballadors i a petició d'estos, l'import de la quota sindical corresponent.  
El treballador interessat en la realització de tal operació remetrà a la direcció de l'empresa un escrit en què s'expressarà amb claredat l'orde de descompte, la central o sindicat a què pertany, la quantia de la quota, així com el número del compte corrent o llibreta de caixa d'estalvis a què ha de ser transferida la dita quantitat. Les empreses efectuaran les dites detraccions, excepte indicació en contra per escrit, durant períodes d'un any.  
La direcció de l'empresa entregarà còpia de la transferència a la representació sindical en l'empresa, si n'hi haguera.  
Les competències i garanties de la representació dels treballadors serà l'establida en els articles 64 i 68 de l'Estatut dels Treballadors i en la Llei Orgànica de Llibertat Sindical.  
Als efectes de l'antiguitat mínima exigible per a ser candidat en les eleccions sindicals, segons preveu l'article 69 de l'Estatut dels Treballadors, es computarà el dit període exigible dins dels últims dotze mesos, encara que en el dit període hagen concorregut distintes relacions laborals del treballador en l'empresa.  
L'empresa concedirà un crèdit horari anual de 1.782 a les centrals sindicals per cada 60 delegats de personal o membres de comité d'empresa que hagen sigut obtinguts per cada una d'aquelles dins de l'àmbit autonòmic, en l'empresa o grup.  
No obstant l'exposat anteriorment, eixe crèdit anual s'establirà proporcionalment en l'empresa en què existisca un mínim de 8 i menys de 60 membres de comité d'empresa o delegats de personal d'una mateixa central sindical. A partir de 60 s'assignarà un crèdit de 25 hores anuals per cada delegat de personal o membre del comité d'empresa triat.  
  
Este crèdit serà adjudicat al treballador o treballadors que designe la central sindical beneficiària.  
  
CAPÍTOL XV  
Retribucions  
  
Article 56. Disposició general  
Les retribucions del personal comprés en l'àmbit d'aplicació d'este conveni col·lectiu estaran constituïdes pel salari base i els complements d'este, i correspon a la jornada normal a què es referix l'article 37 del present conveni.  
El pagament del salari s'efectuarà per mesos vençuts en els cinc primers dies hàbils. No obstant això, els complements variables establits en el conveni col·lectiu s'abonaran en la nòmina del mes següent a què s'haja meritat.  
  
Article 57. Estructura salarial i altres retribucions  
L'estructura econòmica que passaran a tindre les retribucions des de l'entrada en vigor del present conveni serà la següent :  
a) Sou base.  
b) Complements:  
1. De llocs de treball:  
Perillositat.  
Plus escorta.  
Plus d'activitat.  
Plus de responsable d'equip de vigilància, de transport de fons o sistemes.  
Plus de treball nocturn.  
Plus de caps de setmana i festius-vigilància.  
2. Quantitat o qualitat de treball:  
Hores extraordinàries.  
Plus de Nit de Nadal/Nit de Cap d'Any.  
c) De venciment superior al mes:  
Gratificació de Nadal.  
Gratificació de juliol.  
d) Indemnitzacions o bestretes:  
Plus de distància i transport.  
  
  
Article 58. Sou base  
S'entendrà per sou base la retribució corresponent, en cada una de les categories professionals, a una activitat normal durant la jornada de treball fixada en este conveni.  
El sou base es considerarà sempre referit a la jornada legal establida en este conveni.  
  
Article 59. Complements de lloc de treball  
a) Perillositat. El personal operatiu de vigilància i transport de fons i explosius que, per l'especial comesa de la seua funció, estiga obligat per disposició legal a portar una arma de foc, percebrà mensualment, per este concepte, el complement salarial assenyalat en el present article o en l'annex d'este conveni.  
1. Els vigilants de seguretat de transport i d'explosius conductors, vigilants de seguretat de transport i transport d'explosius i vigilants d'explosius, percebran mensualment, per este concepte, els imports que figuren en les taules de retribucions de l'annex d'este conveni.  
  
L'import del plus de perillositat per als vigilants de seguretat de transport, conductor i vigilant de seguretat de transport, serà de 108,54 euros en els anys 2013 i 2014.  
L'import del plus de perillositat per als vigilants de seguretat de transport d'explosius conductor, vigilants de seguretat de transport d'explosius, serà de 115,66 euros mensuals per als anys 2013 i 2014.  
  
El vigilant de seguretat d'explosius percebrà per este concepte 125,87 euros mensuals per als anys 2013 i 2014.  
2. Els vigilants de seguretat de vigilància, quan realitzen servici amb arma de foc reglamentària, percebran un plus de perillositat de 108,54 euros al mes o un preu per hora de 0,67 euros durant els anys 2013 i 2014. En la mensualitat corresponent a les vacacions, així com en les pagues extraordinàries, no percebran la part proporcional meritada durant els dotze últims mesos.  
3. Els vigilants de seguretat del servici de vigilància que realitzen servicis sense arma no percebran plus de cap perillositat.  
En el cas que realitzaren una part o la totalitat del servici amb arma, percebran l'import corresponent a les hores realitzades amb arma.  
  
Els imports del plus de perillositat assenyalats en este apartat, lletra a, punts 2 i 3, podran ser abonats per les empreses en onze pagues, incloent-se en estes les parts proporcionals de pagues extraordinàries i vacacions.  
b) Plus escorta. El personal descrit en l'article 22 A.3.c, quan realitze les funcions establides en l'esmentat precepte, percebrà, com a mínim per tal concepte, durant els anys 2013 i 2014, la quantitat de 208,63 euros mensuals o 1,29 euros per hora efectiva com a complement.  
  
c) Plus de responsable d'equip de vigilància, transport de fons o sistemes. S'abonarà al treballador que, a més de realitzar les tasques pròpies de la seua categoria, desenrotlla una labor de coordinació, distribuïx el treball i indica com realitzar-lo, confeccionant els comunicats oportuns, les anomalies o incidències que es produïsquen en els servicis en absència de l'inspector o un altre cap, tenint la responsabilitat d'un equip de persones. El personal que exercisca funcions de responsable d'equip percebrà un plus per tal concepte que serà de 71,28 euros mensuals o 0,43 euros per hora efectiva per als anys 2013 i 2014.  
d) Plus de treball nocturn.Es fixa un plus de treball nocturn per hora treballada. D'acord amb l'article 37 del present conveni col·lectiu, s'entendrà per treball nocturn el comprés entre les vint-i-dos hores i les sis hores de l'endemà. Si les hores treballades en jornada nocturna foren de quatre o més hores, s'abonarà el plus corresponent a la jornada treballada, amb un màxim de huit hores.  
Cada hora nocturna treballada s'abonarà, segons cada categoria, d'acord amb les taules següents:  
  
  
  
  
  
  
  
  
Valors hores nocturnes 2013  
  
  
  
h) Plus cap de setmana i festius.  
Tenint en compte que els caps de setmana i festius de l'any són habitualment dies laborals normals en el quadrant dels vigilants de seguretat del servici de vigilància, s'acorda abonar a estos treballadors un plus per hora efectiva treballada de 0,67 euros durant els dissabtes, diumenges i festius per als anys 2013 i 2014.  
Als efectes de còmput, serà a partir de les 00.00 hores del dissabte a les 24.00 del diumenge i en els festius de les 00.00 hores a les 24.00 hores dels dits dies treballats. No és abonable per a aquells treballadors que hagen sigut contractats expressament per a treballar en els dits dies (ex., contractes a temps parcial per a caps de setmana).  
Als efectes dels dies festius, es tindran en compte els nacionals, autonòmics i locals assenyalats per a cada any, corresponents al lloc de treball on el vigilant de seguretat de vigilància preste el servici, independentment del centre de treball on estiga donat d'alta.  
  
  
Article 60. Complement de quantitat o qualitat de treball, hores extraordinàries  
a) Hores extraordinàries.  
Respecte a les hores extraordinàries, caldrà ajustar-se al que disposa l'article 38 del present conveni col·lectiu i l'article 35 de l'Estatut dels Treballadors.  
b) Plusos de Nit de Nadal i Nit de Cap d'Any.  
Els treballadors que realitzen la seua jornada laboral en la nit del 24 al 25 de desembre, així com la nit del 31 de desembre a l'1 de gener, percebran una compensació econòmica de 51 euros en 2013 i 2014, o si no n'hi ha, a opció del treballador, d'un dia de descans compensatori, quan així ho permeta el servici.  
  
Article 61. Complement de venciment superior al mes  
1. Gratificació de juliol i Nadal. El personal al servici de les empreses de seguretat percebrà dos gratificacions extraordinàries amb les meritacions i dates de pagament següents:  
1.1 Gratificació de juliol: Es meritarà de l'1 de juliol al 30 de juny. Independentment de la finalització del seu meritació, el pagament es realitzarà entre el 13 i el 15 de juliol.  
L'import d'esta gratificació serà d'una mensualitat del salari base.  
  
1.2 Gratificació de Nadal: Es meritarà de l'1 de gener al 31 de desembre. Independentment de la finalització del seu meritació, el pagament es realitzarà entre el 13 i el 15 de desembre. L'import d'esta gratificació serà d'una mensualitat del salari base.  
El personal que haguera ingressat o cessat en el transcurs de l'any percebrà les gratificacions extraordinàries al·ludides, prorratejant el seu import en relació amb el temps treballat.  
2. Prorrateig de pagues: Les anteriors gratificacions extraordinàries es podran prorratejar en dotze mensualitats amb l'acord previ del treballador i l'empresa.  
  
Article 62. Quantia de les retribucions  
Les quanties de les retribucions i els seus conceptes, aplicables durant els anys 2013 i 2014 per a les distintes categories, són els que figuren tant en l'articulat com en les taules de l'annex salarial del present conveni col·lectiu.  
Article 63. Uniformitat  
Les empreses facilitaran cada dos anys al personal operatiu les següents peces d'uniforme: dos camises d'estiu, dos camises d'hivern, una corbata, dos toreres, dos pantalons d'hivern i dos pantalons d'estiu.  
Així mateix es facilitarà, en casos de servicis en l'exterior, les peces d'abric i d'aigua adequades.  
Les altres peces de vestir de l'equip es renovaran quan es deterioren.  
En cas de força major, degudament provada, se substituiran les peces de vestir deteriorades per unes altres de noves.  
Les empreses milloraran la qualitat de tots els elements de l'uniforme anteriorment descrits.  
Les peces d'uniforme a entregar al guarda particular de camp seran en les mateixes unitats que al vigilant de seguretat, afegint-hi aquelles altres distintives exigides per les disposicions legals corresponents.  
  
  
Article 64. Assistència jurídica  
Les empreses afectades pel present conveni assumiran l'assistència legal a aquells treballadors que en qualitat d'acusats o denunciants es vegen incursos en processos penals instruïts a causa d'accions realitzades en el compliment de les funcions encomanades per l'empresa, amb independència que amb posterioritat el treballador cause baixa en esta, tot això d'acord amb el que preveu l'article 41, apartat d, i això sempre que hagen comunicat tal situació en els dos dies hàbils següents a la recepció de la primera comunicació.  
  
  
Article 65. Pòlissa de responsabilitat civil.  
L'empresa estarà obligada a subscriure una pòlissa d'assegurança de responsabilitat civil per un import, durant els anys 2013 i 2014, d'almenys 138.000 euros, amb els efectes i conseqüències compreses en la Llei del Contracte d'Assegurança.  
  
  
  
  
Annex de salaris i altres retribucions any 2013  
  
  
